Diari Oficial de la Generalitat Valenciana


Sumari del DOGV 5173, del 10-01-2006 (2006/43)

ORDE de 29 de desembre de 2005, de la Conselleria d'Empresa, Universitat i Ciència, per la qual es convoca el Concurs Nacional de Jóvens Consumidors Consumòpolis: El Consum Responsable.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5173

Data del DOGV
:   10-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/43


Data del document
:   29-12-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * consumidor
    * premi cultural
    * societat de consum
    * jove
    * distinció honorífica
    * consum

ORDE de 29 de desembre de 2005, de la Conselleria d'Empresa, Universitat i Ciència, per la qual es convoca el Concurs Nacional de Jóvens Consumidors Consumòpolis: El Consum Responsable. [2006/A43]
  
Promoure l'educació del consumidor als centres educatius de la Comunitat Valenciana és una de les prioritats de la Generalitat, amb l'objectiu que l'alumnat desenrotlle capacitats i hàbits crítics i responsables amb relació al consum. En esta línia d'actuació, els temes relacionats amb el consum responsable i el coneixement i l'accés dels consumidors a les noves tecnologies ocupen un lloc destacat.
  
Per este motiu, per al curs escolar 2005/2006, la Comunitat Valenciana ha decidit participar en l'organització del Concurs Nacional de Jóvens Consumidors Consumòpolis: El Consum Responsable, promogut pel Ministeri de Sanitat i Consum, a través de l'Institut Nacional del Consum, i que té com a objectiu el desenvolupament d'activitats que promoguen, entre els més jóvens, hàbits de consum reflexiu, saludable i crític, que tinga en compte el respecte al nostre entorn mediambiental i al nostre entorn social, i fomente així mateix, la participació dels centres educatius, a través del professor i de l'alumnat, en activitats relacionades amb l'educació del consumidor. Este concurs desenrotllarà una de les seues fases a través d'Internet.
  
Correspon a la Generalitat Valenciana organitzar la fase autonòmica d'este concurs, a fi de possibilitar la participació en l'esmentat esdeveniment dels escolares de la Comunitat Valenciana que estiguen matriculats en els nivells de tercer cicle d'ensenyament primari, i primer i segon cicle d'ensenyament secundari, i procedir a la selecció dels representants de la nostra Comunitat per a poder participar en la fase nacional de l'esmentat concurs.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública de la Generalitat,
  
ORDENE
  
Concurs Jóvens Consumidors Consumòpolis: El Consum Responsable
  
Article 1. Convocatòria
  
Constituïx l'objecte de la present orde la convocatòria de la fase autonòmica del Concurs de Jóvens Consumidors Consumòpolis. L'objecte del concurs és la realització d'una sèrie d'activitats de caràcter pedagògic i lúdic que han de resoldre's en el joc interactiu Consumòpolis en Internet i la posterior elaboració d'un joc de taula relacionat amb el consum responsable. Cada equip haurà de dissenyar el joc, redactar-ne les instruccions, les especificacions didàctiques i la resta dels requisits necessaris per a poder jugar. Este joc de taula podrà realitzar-se en qualsevol tipus de suport.
  
Article 2. Premis
  
1. Els treballs guardonats obtindran els següents premis:
  
- Un premi de 800 euros i participació en la fase nacional, per a la categoria d'escolars pertanyents al 3r cicle d'ensenyament primari.
  
- Un premi de 800 euros i participació en la fase nacional, per a la categoria d'escolars pertanyents al 1r cicle d'ensenyament secundari.
  
- Un premi de 800 euros i participació en la fase nacional, per a la categoria d'escolars pertanyents al 2n cicle d'ensenyament secundari.
  
- Deu premis de 300 euros a distribuir indistintament entre les tres categories.
  
2. Per a tots els treballs presentats, que reunisquen els requisits establits en esta convocatòria, s'expedirà un certificat de participació.
  
3. El jurat podrà declarar deserts alguns dels premis.
  
Article 3. Característiques i desenrotllament del concurs
  
El concurs té dos nivells de desenrotllament:
  
A) Nivell 1: realització de les activitats de caràcter pedagògic i lúdic que es plantegen en el joc interactiu Consumòpolis en Internet, l'accés, les normes de participació i les fases de desenrotllament del qual apareixen explícites en la web del mateix joc.
  
B) Nivell 2: elaboració d'un joc de taula relacionat amb el consum responsable. L'equip haurà de dissenyar el joc, redactar-ne les instruccions, les especificacions didàctiques i la resta de requisits necessaris per a poder jugar. Este joc de taula podrà realitzar-se en qualsevol tipus de suport.
  
Este joc es presentarà juntament amb una breu memòria en la qual s'expose com ha sigut la participació de l'equip en el joc Consumòpolis: estratègia de resolució de les proves, documentació consultada, organització de l'equip, etc.
  
Per a poder accedir als premis autonòmics i participar en la fase nacional del concurs, és imprescindible realitzar-ne els dos nivells.
  
Article 4. Destinataris
  
S'establixen tres nivells de participació:
  
- Escolars de 3r Cicle d'Educació Primària.
  
- Escolars de 1r Cicle d'Educació Secundària.
  
- Escolars de 2n Cicle d'Educació Secundària.
  
Podran participar en este concurs tots els escolars que estiguen matriculats en algun dels tres nivells assenyalats de qualsevol centre públic, concertat o privat de la Comunitat Valenciana.
  
La inscripció en el concurs es realitzarà per equips de 5 alumnes d'un mateix cicle i estaran coordinats per un professor/a d'eixe cicle. Un mateix professor o professora podrà coordinar més d'un equip del mateix cicle.
  
Per a poder participar en esta convocatòria, és requisit imprescindible que els equips, prèviament, s'hagen inscrit en el joc en línia Consumòpolis, d'acord amb el que s'ha establit en l'article anterior.
  
Article 5. Sol·licituds i documentació
  
1. Les sol·licituds es dirigiran a la Direcció General de Seguretat Industrial i Consum i es presentaran al Registre de la Conselleria d'Empresa, Universitat i Ciència, carrer de Colom, número 32, codi postal 46364 València, o per qualsevol de les altres formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud en què apareixen les dades del centre escolar i el cicle al qual pertany l'equip i el llistat dels cinc escolars que componen el grup, amb indicació de la data de naixement i el lloc de residència, seran subscrits pel professor que coordine l'equip, amb indicació del càrrec i les funcions, i s'adjuntarà la següent documentació:
  
- Còpia del DNI del professor o professora que coordine l'equip.
  
- Autorització firmada pels representants legals dels escolars perquè participen en el concurs i perquè l'import econòmic del premi siga pagat al professor o professora que coordine en el seu nom.
  
3. La sol·licitud anirà acompanyada, a més a més, de:
  
a) El joc de taula elaborat (original i còpia) que es presenta a la convocatòria i que haurà de desenrotllar-se en l'exercici 2006.
  
b) La memòria descriptiva de com es va realitzar el treball (original i còpia), amb un mínim de cinc i un màxim de deu folis, i en la qual es detallaran totes les activitats desenrotllades. S'adjuntarà evidència, en forma de reportatge fotogràfic, del desenrotllament del treball.
  
4. El termini per a la presentació de les sol·licituds començarà el 16 de gener de 2006 i conclourà el 10 de març de 2006.
  
5. Els treballs podran presentar-se en qualsevol de les llengües oficials de la Comunitat Valenciana. En el cas que un treball realitzat en valencià resulte guanyador i puga passar a la fase nacional, la Direcció General de Seguretat Industrial i Consum efectuarà la traducció al castellà de l'esmentat treball.
  
6. La presentació de la sol·licitud de participació en el concurs comporta l'acceptació expressa de totes les bases de la present convocatòria.
  
Article 6. Procediment per a la concessió dels premis
  
1. Els treballs presentats seran examinats i avaluats per un jurat constituït per:
  
- Dos representants de la Direcció General de Seguretat Industrial i Consum designats pel director general, que n'inclourà el nomenament del president.
  
- Un representant de la Direcció General d'Ensenyament.
  
- Actuarà com a secretari del jurat amb veu i sense vot un funcionari de l'Àrea de Seguretat Industrial i Consum.
  
2. Per a la selecció dels treballs amb dret a premi, el jurat tindrà en compte els següents criteris:
  
a) La puntuació obtinguda en el joc d'Internet Consumòpolis, que representarà el 60% de la puntuació total a aconseguir per cada equip.
  
b) El joc de taula elaborat, que representarà el 35% de la puntuació total a aconseguir per cada equip i per a la valoració del qual es tindrà en compte:
  
- L'adequació del joc al tema Consum responsable.
  
- L'originalitat i la creativitat del treball.
  
- L'atractiu lúdic del joc.
  
- Els objectius de participació.
  
c) La qualitat i claredat de la memòria explicativa presentada, que representarà un 5% de la puntuació total a aconseguir per cada equip.
  
3. El jurat tindrà facultats per a resoldre tots els dubtes que apareguen en la interpretació de les bases.
  
4. El jurat elevarà la seua decisió al conseller d'Empresa, Universitat i Ciència, el qual resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a dictar la resolució conclou el 30 de març de 2006.
  
5. Els premis concedits seran publicats en el Diari Oficial de la Generalitat Valenciana amb indicació de convocatòria, programa i crèdit pressupostari al qual s'imputen, beneficiari, quantitat concedida i finalitat o finalitats.
  
DISPOSICIONS ADDICIONALS
  
Primera
  
1. La concessió dels premis previstos en esta orde estarà condicionada a l'existència de crèdit adequat i suficient per a això en els pressuposts de la Generalitat per a l'exercici 2006.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a l'any 2006, per mitjà d'orde de la Conselleria d'Empresa, Universitat i Ciència es faran públics les línies de crèdit i l'import global màxim destinat a la concessió dels premis previstos en la present disposició.
  
Segona
  
Qualsevol alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que establixen els articles 47 i 47 bis de la Llei d'Hisenda Pública de la Generalitat, i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.
  
Tercera
  
1. Els guanyadors del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat podrà utilitzar, per ella mateixa o a través de terceres persones, físiques o jurídiques, de la forma que considere més convenient per als seus interessos, qualssevol de les imatges o els elements que conformen l'esmentada publicació.
  
2. Així mateix, els guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per ells en la realització del treball i la propietat dels quals siga de terceres persones o d'entitats alienes a la present convocatòria.
  
DISPOSICIONS FINALS
  
Primera
  
Es faculta el secretari autonòmic d'Empresa per a dictar les disposicions i adoptar les mesures que considere oportunes per al desenrotllament i l'aplicació del que s'ha disposat en la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 29 de desembre de 2005
  
El conseller d'Empresa, Universitat i Ciència,
  
JUSTO NIETO NIETO